Obama ukinuo zabranu ulaska HIV pozitivnih u SAD
Naredba će biti objavljena u ponedeljak, a stupiće na snagu u januaru 2010. godine.
Predsednik Barak Obama saopštio je danas u Beloj kući da Sjedinjene Države neće više zabranjivati ulazak u zemlju ljudima inficiranim virusom HIV. To je rekao prilikom potpisivanja takozvanog zakona Rajan Vajt o produžetku tretmana bolesti HIV-a i side. Predsednik je rekao da su Sjedinjene Države jedna od malobrojnih zemalja koje zabranjuju ulazak osoba inficiranim virusom HIV, koji izaziva sidu. Obama je dodao da će naredba biti objavljena u ponedeljak, a da će stupiti na snagu u januaru 2010. Predsednik je pri tom istakao da je postupak ukidanja 22-godišnje zabrane pokrenut za vreme prethodne administracije predsednika Džordža Buša. Obama je potpisao četvrti amandman na zakon Rajan Vajt za pružanje medicinske pomoći osobama inficiranim HIV-om i sidom, od kojih su većina osobe skromnih primanja. Predsednik Obama je naveo da je nesrazmerno najveći broj inficiranih tim virusom među homoseksualcima, Afroamerikancima i zajednicama na američkom jugu. Nazvavši ih zapanjujućim brojkama, izneo je da je sedam odsto stanovništva Vašingtona, između 40 i 49 godina starosti, inficirano HIV-om i sidom. Prema njegovim rečima, za savladavanje te bolesti potrebne su daleko energičnije mere nego što su dosada preduzimale federalne i lokalne vlasti, kao i lokalne zajednice i verske institucije.